Komisijos direktyva 2001/36/EB
2001 m. gegužės 16 d.
iš dalies keičianti Tarybos direktyvą 91/414/EEB dėl augalų apsaugos produktų pateikimo į rinką
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2001/28/EB [2], ypač į jos 18 straipsnio 2 dalį,
kadangi:
(1) Direktyvos 91/414/EEB IIB ir IIIB prieduose nustatyti reikalavimai dokumentams, kuriuos turi pateikti pareiškėjas dėl veikliosios medžiagos, savo sudėtyje turinčios mikroorganizmų arba virusų, įrašymo į tos direktyvos I priedą ir dėl augalų apsaugos produkto, kurio pagrindas mikroorganizmų ar virusų preparatai, registravimo.
(2) IIB ir IIIB prieduose būtina kuo tiksliau nurodyti visą reikalaujamą išsamią informaciją, tokią kaip aplinkybes, sąlygas ir techninius protokolus, kuriais remiantis reikia surinkti tam tikrus duomenis; šios nuostatos turėtų būti kuo greičiau įgyvendintos, kad pareiškėjai galėtų jomis naudotis rengdami savo dokumentus.
(3) Kai kuriais atvejais tikslinga atskirti duomenų reikalavimus cheminėms medžiagoms ir mikroorganizmams, nes kai kurie reikalavimai, pvz., kai kuriais klausimais dėl išlikimo ir elgesio aplinkoje, yra būdingi cheminėms medžiagoms, o kiti, tokie kaip reikalavimai dėl užkrečiamumo, yra būdingi mikroorganizmams.
(4) Dabar galima patikslinti duomenų reikalavimus, kadangi vertinant keletą naujų, iš mikroorganizmų sudarytų veikliųjų medžiagų, buvo įgyta patirties. Visų pirma dideli pakeitimai buvo padaryti darbuotojų sveikatos, poveikio vartotojams ir pavojaus aplinkai srityse.
(5) Augalų mokslinis komitetas pateikė nuomonę, kurioje išdėstyti principai, susiję su mikroorganizmų kaip augalų apsaugos produktų naudojimu ir komitetas taip pat pateikė pastabas dėl duomenų reikalavimų projekto ankstyvame etape. Komisija atsižvelgė į komiteto nuomonėje [3] pateiktas rekomendacijas, įskaitant siūlomus duomenų reikalavimų projekto teksto pakeitimus.
(6) Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 91/414/EEB II priedas iš dalies keičiamas, kaip nurodyta šios direktyvos I priede.
2 straipsnis
Direktyvos 91/414/EEB III priedas iš dalies keičiamas, kaip nurodyta šios direktyvos II priede.
3 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip iki 2002 m. gegužės 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2001 m. gegužės 16 d.